Gewilde bussie slagoffer van George-pad – DieHoorn
Die Potgieter-bussie Maandag na die botsing op die George-pad. Foto verskaf
DIE Oudtshoorn Polisie ondersoek 'n saak van roekelose en nalatige bestuur nadat 'n blou Uno Fiat en die bekende Quantum Potgieter-bussie van Oudtshoorn Maandagaand in 'n botsing op die George-pad betrokke was.
Sers Gretchen Michaels, woordvoerder van die Oudtshoorn Polisie, sê die Uno was omstreeks 19:20 op pad George toe toe dit na bewering bane moes verwissel om 'n botsing met 'n blou BMW 518 wat uit die teenoorgestelde rigting gekom het, te verhoed. In die proses het die Uno die Potgie­ter-bussie getref.
Volgens André Potgieter, bestuurder en eienaar van die Potgieter-bussie, was hy en agt passasiers onderweg na Oudtshoorn toe die botsing plaasgevind het.
"Dit was nog nie donker nie. Die BMW het tussen 400 en 500 meter voor my gery. Hy het heeltyd so heen en weer oor die wit streep gery. Ek het gesien iets is nie reg nie en het stadiger gery. Ons het net om die perdeskoendraai gekom toe dit gebeur. Die BMW het egter weggejaag."
Volgens Potgieter is dit die eerste keer in die nege jaar wat hy die vervoerdiens het, dat die bussie in 'n ongeluk betrokke is. Niemand in die bussie is beseer nie. Drie van die vier insittendes van die Uno is lig beseer.
Nadia Ferreira, woordvoerder van die Wes-Kaapse Departement van Gesondheid, sê 'n man van George is met 'n fraktuur en sagteweefsel-beserings in die Oudtshoorn Hospitaal opgeneem.
Hy is Dinsdag na die George Hospitaal oorgeplaas.
Hallusinasies en groot skrik ná drankies in Bali
Deur Marlene Malan HULLE sou maklik ontvoer kon word of in die kloue van 'n mense- of orgaanhandelgroep kon...
Klag van aanranding
Deur Angelique Erasmus DIE Oudtshoorn Polisie ondersoek 'n klag van aanranding ná 'n voorval verlede Vrydagmiddag (22 Junie)...
Twee voertuie laaste paar weke by George Lughawe gesteel
Die Ford Ranger van Louwrens en Mariana Theron van Oudtshoorn wat by die George Lughawe gesteel is, was nie...
DIT wek verseker baie vrae – die verhaal hoe die munisipaliteit onder die ANC/NPP/Icosa-bewind honderde duisende rande betaal het...